Prikaz Godišnjaka za znastvena istraživanja (Prikaz)

Godišnjak za znanstvena istraživanja

Zavoda za kulturu vojvođanskih Hrvata

 br. 9.

Subotica, 2017.

 Godišnjak za znanstvena istraživanja Zavoda za kulturu vojvođanskih Hrvata u ovom broju donosi raznoliku kulturnu povijest Hrvata u Vojvodini. Kako je Tomilsav Žigmanov, ravnatelj Zavoda za kulturu vojvođanskih Hrvata napisao sadržaj *Godišnjaka* podijeljen je u pet tematskih cjelna, pri čemu su kriteriji podjele bile znanstvene discipline, to jest područja znanosti. Riječ je o društvenim i humanističkim znanostima koje su od značaja za očuvanje i razvoj nacionalne svijesti, napisao je Žigmanov. Pored povijesti ovdje se još računa sociokulturna antropologija i etnologija, te književne znanosti, pravo i politiologija.

 U prvom dijelu povijesnih znanosti opisani su prostori, procesi i događaji koji se odnose na prošlost vojvođanskih Hrvata. Vladimir Nimčević napisao je prinos i teorijsko-metodološki pristup proučavanju povijesti obitelji Sučić, ponajprije podatke o Luki st. Sučiću (1648-1705.) i Luki ml. Sučiću (1711.-1747.). Njegov uradak predstavlja rezultat višemjesečnog istraživanja dokumenata iz arhivskih fondova u Povijesnom arhivu Subotica i Arhivu Vojvodine u Novom Sadu. Njegova je namjena znanstvenoj i široj javnosti približiti izvore koji se tiču povijesti obitelji Sučić do konca prve polovice 18. st. Ladislav Heka u svom je radu pisao o Hrvatsko-ugarskoj nagodbi, ideji integralnoga jugoslavenstva i „mađaronima“. U radu se bavio analizom prilika u Hrvatskoj i Ugarskoj prije i u vrijeme usvajanja nagodbe, kao i razlozima za njezino donošenje. O hrvatskim naseljima u okolici Budimpešte i Kalače krajem 19. st. izvještava nas Robert Skenderović. U svojem radu on je nastojao na temelju pisanja u subotičkom listu Nevenu i na temelju druge literature zaključiti što su sami podunavski Hrvati pisali o stanovnicima tih naselja krajem 19. st. Autor Stevan Mačković donosi opise arhivske građe iz Ureda gradskog kapetana 1919. godine. Ured gradskog kapetana je jedan od odjela koji u Povijesnom arhivu Subotica čine fond *Senat grada Subotice 1918.-1941..* Građa i njeni opisi iz prve poslijeratne godine dobro ilustriraju promjene imperiuma u cijelom društvu, a osobito u jednoj od ključnih grana vlasti – policiji (kapetaniji). Mario Bara pisao je o organiziranju i djelovanju Seljačke sloge u Bačkoj i Banatau pri čemu se ističe činjenica da je Seljačka sloga bila sastavni dio šireg nacionalnog i socijalnog pokreta koji je predvodila Hrvatska seljačka stranka (HSS). Unatoč kratkom djelovanju društvo je ostavilo trajni trag u kolektivnoj memoriji mjesnog bratstva. Tomislav Žigman je u svojem radu *15 godina od osnutka Novinsko-izdavačke ustanove Hrvatska riječ (2002.-2017.)* prikazao suvremenu povijest novinstva u tiskanim medijiima kod Hrvata u Vojvodini, a također je prikazao i sve najvažnije događaje u povijesti osnutka Novinsko-izdavačke ustanove *Hrvatska riječ* koja je utemeljena 2002. godine.

 U okviru pravnih i politioloških znanosti Darko Baštovanović pisao je o identitetu hrvatske nacionalne manjine u Republici Srbiji kroz prizmu pristupanja Srbije Europskoj uniji. Autor je istaknuo da hrvatska nacionalna manjina u Republici Srbiji predstavlja novu nacionalnu zajednicu koja je status manjinske zajednice stekla tek nakon listopadskih promjena 2000. godine te se i dalje nalazi u procesu izgradnje svojih institucija, manjinske infrastrukture i kapaciteta. Iz povijesti književnosti samo jedan rad napisao je Slaven Bačić koji je pisao o jednoj zabranjenoj knjizi o narodnom preporodu bunjevačkih i šokačkih Hrvata. U radu autor donosi izvatke iz korespondencije Geze Kikića koji se odnosi na prvi tom njegovoga *Zbornika o preporodu bunjevačko-šokačkih Hrvata,* a koji je predan u studenome 1971. godine, ali je zabranjen i slog uništen nakon sjednice CK SKJ u Karađorđevu početkom prosinca iste godine.

 U okviru discipline sociokulturne antropologije i etnologije nalazi se pet znanstvenih radova. Autorica Marina Balažev u radu *Šokica i njezin svijet* prikazuje osnovne elemente života Hrvatica (subidenititetske odrednice Šokica) u dvama selima u Bačkoj (Vojvodina, Srbija). Više od deset kazivačica govori o važnijim životnim trenucima: rođenju, djetinjstvu, mladenaštvu, školovanju (ili izostanku istoga), braku. Rad pokazuje kako je ženin život bio ograničen malim brojem uloga koje su se ostvarivale ponajviše u obitelji. Promjenom društvenih okolnosti nakon Drugog svjetskog rata, a posebice šezdesetih godina 20. st., i ženine se uloge mijenjaju. Znanstveni članak *Osnovne karakteristike šokačkih kuća nabijača i njihova sudbina u naseljima Bač, Plavna i Bođani* napisala je autorica Klara Tončić. Autorica u radu istražuje karakteristične oblike tradicijskog graditeljstva u selima Plavna i Bođani i u gradu Bač u Vojvodini. To su kuće nabijače koje svojstvenim načinom gradnje i korištenim materijalom tvore vrijedni dio materijane kulture ovoga područja. Cijeli rad je pokrivenim bogatim fotografskim materijalima. Klara Zečević Bogojević pisala je o aspektima suvremenog glazbenog života Hrvata u Srijemu gdje je glazba shvaćena kao svojevsni simbol identiteta pojedinaca, alii njihove zajednice. Autorica u radu prikazuje aspekte glazbenog života hrvatske zajednice na području Srijema. Cilj rada je predstaviti narativ o glazbi na ovome području, nastaloj na temelju kazivanja sugovornika koji su na različite načine uključeni u kontekst glazbenog postojanja. Sugovornici su shvaćeni kao etnografski subjekt istraživanja. Autorica Ines Suic opisuje hodočašće srijemskih Hrvata na Velike Tekije 5. kolovoza prema iskazima kazivača te autorica koristi metodu promatranja i sudjelovanja 2017. godine. Hodočašće je među srijemskim Hrvatima izraz pučke pobožnosti, a crkva Snježne Gospe na Tekijama mjesto je iznimne religijske važnosti za katolike koji žive na ovom području te mjesto međureligijskog i međuetničkog dijaloga. Autorica Sindy Vuković u svojem je radu analizirala posmrtne običaje Hrvata iz Srijema. Istražena su tri lokaliteta: Petrovaradin, Sot i Golubinci u sklopu kolegija Prakse terenskog istraživanja pod vodstvom profesorice dr. sc. Milane Černelić. Svrha istraživanja bila je utvrditi na koji se način posmrtni običaji i obredi, kao tradicijski oblici simboličkog ponašanja, manifestiraju unutar istraživane kulture, koje sve dimenzije obuhvaćaju i u kojoj mjeri se i dalje prakticiraju. U dijelu naslovljenom ekohistorija i svakodnevni život autor Marko Tucakov piše o odnosu stanovnika Berega spram svojeg okoliša na primjerima odnosa spram triju vrsta sinantropnih vrsta ptica. O Šokcima u Podunavlju bibliografski izvještava autorica Katarina Čeliković koja donosi bibliografski popis monografskih publikacija i članaka u zbornicima, kalendarima i drugim periodičnim publikacijama, objavljenim u razdoblju od 1882.-2018. godine te se odnosi na raznovrsne segmente društvenog i kulturnog života Šokaca – subetničke skupine Hrvata u Podunavlju, u Vojvodini, i u graničnim mjestima u Mađarskoj kao što je Santovo.

 U posljednjem završnom dijelu knjige objavljeno je deset prikaza knjiga koji su međusobno tematski interdisciplinarne, dakle različitih tema počevši od Franjevačke crkve i samostana sv. Mihovila u Subotici, Pravnog fakulteta u Subotici, identiteta i kulture Bunjevaca, zbornika radova o značajnim ličnostima za Hrvate u Vojvodini i dr. U tom završnom djelu prikazana su sva publicistička i zanstvena djela o Hrvatima u Vojvodini objavljena tijekom 2016. godine.

 *Godišnjak* na znanstven način pristupa svim temama koje su vezane za Hrvate u Vojvodini i zanimljivo interpretira različite segmente njihove povijesti, ali i njihova načina života i stvaranja. Znanstveni pristup temama ostvaren je znanstvenom metodologijom te će svatko od čitatelja pronaći barem jednu temu u *Godišnjaku* iz koje može puno saznati i naučiti.

 Kristina Silaj